
Előterjesztés
a Közgyűlés részére
Tisztelt Közgyűlés!

Budapest Főváros Önkormányzata a 2595/2011. (IX. 21.) Főv. Kgy. számú határozatnak megfelelően 10 éves időtartamra közszolgáltatási szerződést (a továbbiakban: Szerződés) kötött Fővárosi Településtisztasági és Környezetvédelmi Kft-vel (a továbbiakban: FTSzV Kft.), a települési folyékony hulladék begyűjtésére, szállítására és ártalmatlanítására irányuló, kötelezően igénybe veendő közszolgáltatás ellátására, a BKSZT Telepen keletkező szennyvíziszap átvételi, szállítási és ártalmatlanítási/hasznosítási közszolgáltatás elvégzésére, valamint a „BKSZT Telep és kapcsolódó létesítmények” projekt működése során indikatív jelleggel szükségessé váló környezetvédelmi mérések közszolgáltatás keretében történő elvégzésére az erre a célra alkalmas eszközökkel felszerelt gépjármű üzemeltetésével.
A Szerződés 14. pontja valamint a 3. sz. melléklet 4. pontja értelmében az FTSzV Kft. elkészítette és a Főpolgármesteri Hivatal részére benyújtotta a 2012. évi közszolgáltatói jelentését, a jelentéshez kapcsolódó éves beszámolót  és kompenzáció elszámolást.

Az FTSzV Kft. 2012. évi közszolgáltatási profiljai:
1./ települési folyékony hulladékkezelési közszolgáltatás,
2./ szennyvíziszap begyűjtési, szállítási közszolgáltatás,
3./ monitorig gépjármű üzemeltetési közszolgáltatás.

1./ A települési folyékony hulladékkezelési közszolgáltatás tekintetében 2012. évben a legnagyobb változást a közszolgáltatást szabályozó 59/2011. (X. 12.) Főv. Kgy. rendelet (a továbbiakban: Rendelet) bevezetése jelentette.
A települési folyékony hulladék kezelésének korábbi gyakorlata a megrendelést követő elszállítás és a szippantott mennyiség alapján történő helyszíni fizetés volt. A Rendelet értelmében főszabályként, 2012. március 1-től az ingatlanokon keletkező települési folyékony hulladék elszállításának díját az ingatlanon szolgáltatott ivóvíz mennyiségi adatai alapján kell számítani. A Fővárosi Közgyűlés a Rendelet módosításával lehetővé tette azt is, hogy 2012. március 1-jétől az ingatlantulajdonosok személyes igénybejelentés alapján az ingatlanról ténylegesen elszállított szennyvíz mennyisége utáni fizetési módot is választhassák abban az esetben, ha nincs lehetőség a közcsatornára való rákötésére. A 2012. évben az FTSzV Kft-vel kapcsolatban álló kb. 43.000 ingatlantulajdonos közül 2.500 élt az átjelentkezés lehetőségével.

A közszolgáltatás keretében összesen 462.751 m3 települési folyékony hulladék begyűjtése és ártalmatlanításra való átadása történt meg az alábbi megbontásban:
· Vízfogyasztás alapú elszámolást választó ügyfelektől FTSzV Kft. saját teljesítmény: 326.128 m3,
· Elszállított mennyiség utáni elszámolást választó ügyfelektől : 32.949 m3
· „Szennyvíz 2011 konzorcium” által begyűjtött mennyiség (2012. január-június): 103.674 m3.
A települési folyékony hulladékkezelési közszolgáltatás 2012 adatainak tervezése során az FTSzV Kft összesen 920 905 m3 TFH begyűjtést és szállítást tervezett, amellyel szemben begyűjtött 462.751 m3 TFH kb. 50 %-os teljesítést jelent.
Szintén jelentősen, 31 %-kal elmarad a vízfogyasztás alapján számlázni tervezett települési folyékony hulladék mennyisége (5.793.711 m3) a ténylegesen kiszámlázott (4.019.667 m3) mennyiségétől. A tervezett és megvalósult értékek közötti különbség legfőbb oka, hogy a tervkészítés időszakában nem álltak rendelkezésre pontos adatok a főváros területén ténylegesen képződő települési folyékony hulladék mennyiségéről, illetve a program indulásakor a Fővárosi Vízművek Zrt. által szolgáltatott adatok rendkívül pontatlanok voltak, az FTSzV Kft-nek több hónapig eltartott az adatbázis frissítése.
A 2012. évben begyűjtött települési folyékony hulladék mennyiség mintegy 300.000 m3-rel haladja meg a 2011. évi mennyiséget (177.000 m3), mely számadat egyértelműen azt mutatja, hogy egyrészt az FTSZV Kft. piaci helyzete jelentősen megerősödött, másrészt a korábban ismeretlen sorsú, vélhetően a környezetbe juttatott nagy mennyiségű szennyvíz bekerült a szennyvíztisztító rendszerbe.  Az FTSZV Kft. a települési folyékony hulladék elszállításával kapcsolatos kizárólagossága korábban nem tudott érvényesülni az engedély nélkül, pénzügyi, műszaki és szakmai hiányosságokkal működő szolgáltatók erős piaci jelenléte miatt. Az új szabályozás és elszámolási gyakorlat lehetővé tette a közszolgáltatói monopólium hatékonyabb érvényesítését – és ennek révén a környezetvédelem erősödését – azzal, hogy megszűnt a lakosság egyértelmű gazdasági érdekeltsége a  nem szabályszerű szennyvízkezelésben. 

A 2012. évben a települési folyékony hulladékkezelés és -gyűjtés korábbi gyakorlatának átalakításához több, egymásra épülő fejlesztésre volt szükség, mint:
· A települési folyékony hulladék gyűjtéshez szükséges infrastruktúrát az FTSZV Kft. 10 db új, és 5 db újszerű jármű beszerzésével bővítette. A gépjárművek 2012. II. félévétől álltak üzembe. Ez időtől kezdve az FTSzV Kft. önállóan – alvállalkozók bevonása nélkül –
tudja teljesíteni közszolgáltatási feladatát.
· [bookmark: _GoBack]Az FCSM Zrt-vel közösen 2 db koncentrált leürítő hely felújítása, ismételt engedélyeztetése és üzembe helyezése.
Főváros közigazgatási határán belül szippantással kitermelt települési folyékony hulladék Főv. Kgy. határozat alapján kijelölt 5 db koncentrált leürítő helyen volt leereszthető. A vízfogyasztás alapú elszámolás bevezetésével megnövekedett a leürítő helyek terhelése, és ennek következtében az ürítési folyamatra beállt gépjárművek várakozási ideje is megnőtt.
· Informatikai alkalmazások, és informatikai infrastruktúra fejlesztése.
Vízórán árfolyt vízmennyiség alapú számlázást választó ügyfelek számlázási alapadatait szerződés értelmében a Fővárosi Vízművek Zrt. kéthetes periódusban szolgáltatja. A szerződés értelmében az FTSzV Kft. a Fővárosi Vízművek Zrt által nyújtott adatokért havi díjat fizet, nettó 3 083 e Ft értékben.
A havi szinten kiállítandó számlák tömegére való tekintettel szerződést kötöttek a Díjbeszedő Holding Zrt.-vel számlázási, díjbeszedési szolgáltatás igénybevételére. 
· Ügyfélszolgálat fejlesztése.
A Közszolgáltatási szerződés előírja a személyes ügyfélszolgálat fenntartását. 2012. március 1-jei hatályba lépéssel az FTSzV Kft. szerződést kötött a FŐTÁV Zrt.-vel külső ügyfélszolgálat működtetésére. Szerződés érvényességi ideje 2012. június 30-án lejárt. A szerződés lejárata után az nem került meghosszabbításra, helyette új közbeszerzési pályázat kiírása után, a Fővárosi Vízművek Zrt. kezelésébe került át az FTSZV Kft külső ügyfélszolgálata.

A Rendelet szövegezési módosításának elfogadásával egyidejűleg a Fővárosi Közgyűlés megszavazta a 340/2012. (II. 29.) sz. határozatot, melynek értelmében a fent bemutatott átjelentkezési lehetőséget igénybe vevő ingatlantulajdonosok miatti forrás kiesés ellentételezésére az FTSZV Kft-nek egyrészt 2012. 03. 01 - 2012. 12. 31. között havi 22.000.000 Ft, illetve 2013. 01. 01 - 2013. 03. 01 között további havi 22.000.000 Ft működési célú pénzeszköz átadását tette lehetővé, utólagos elszámolási kötelezettséggel.
A 2012. évre az Önkormányzat saját költségvetési forrásból biztosított támogatással történő elszámolás határideje 2013. március 31. volt, melyet az FTSzV Kft. az 3. sz. melléklet szerinti tartalommal teljesített. Az elszámolás szerint a Fővárosi Önkormányzat részére visszatérítendő túlkompenzáció összege 15.488.044 Ft.
Az elszámolásból megállapítható, hogy az új elszámolási rendszer bevezetésével a lakosság fizetési hajlandósága nem az elvárásoknak megfelelően alakult, ebből következően az FTSzV Kft-nek jelentős állományú behajthatatlan követelése halmozódott fel.
 A 2012. évi értékvesztés elszámolására az alábbiak szerint került sor: 
A lejárt, magánszemélyekkel szemben fennálló (Díjbeszedő által számlázott) díjhátralékokat közbeszerzési eljárás keretében a Díjbeszedő Faktorház Nyrt. részére értékesítette az FTSzV Kft. A szerződéskötésre 2013-ban került sor. A szerződés figyelembevételével a faktorált magánszemélyeknél 59%-os, értékvesztést számoltak el. Az értékesítési körön kívül eső magánszemélyek kintlévőségei esetén 50%-os értékvesztést könyveltek. A közületi vevők vonatkozásában a 60 napon túl lejárt követelésekre 25%-os, míg a 90 napot meghaladó követelések esetén 50%-os, értékvesztést számoltak el. Egyedi értékelés során 360 napon túli kintlévőségekre 100%-os értékvesztést vettek figyelembe. A 2012.évi „vevőkövetelések értékvesztés” teljes, mérleg szerinti összege 154.023.000 Ft.
A közszolgáltatási tevékenység eredmény-kimutatása (3. sz. melléklet)  szerint a mérleg szerinti eredmény a visszatérítendő túlkompenzáció összege: 15.488. 044 Ft. 

Szennyvíziszap begyűjtési, szállítási közszolgáltatás
Az FTSzV Kft. koordinációjában a 2012. évben a BKSZTT-ről 55.562 t szennyvíziszap elszállítása és hasznosításra való átadása történt meg, amely 3 %-kal nagyobb mennyiség a tervezetthez képest.
A teljes mennyiség begyűjtését és szállítását az EWC-H Kft., mint alvállalkozó végezte. A szennyvíziszap kezelési közszolgáltatás teljes folyamatát az Önkormányzat részéről megbízással rendelkező ENVIRODUNA Kft. ellenőrizte.
A közszolgáltatási tevékenység mérleg szerinti eredménye: 1.559.812 Ft.

Monitorig gépjármű üzemeltetési közszolgáltatás
Az FTSzV kft. a BKSZTT beruházás kapcsán beszerzett környezetvédelmi monitoring gépjárművel a szennyvíztisztító telep környezeti hatásainak kimutatására szolgáló, indikatív jellegű víz, zaj, és levegőtisztaság-védelmi méréseket végzett. 
A tárgyévről elmondható, hogy amely vizsgálati feladatok ellátására műszerezettséggel rendelkezett a monitoring gépjármű, azokat a mérési feladatokat szakszerűen, teljeskörűen elvégezte. A Kft. a teljesített feladatokról mérési jegyzőkönyvet állított össze, melyhez a monitoring buszra vezetett menetleveleket csatolta, és megküldte az FPH részére. A 2012. évi mérési tapasztalatok alapján az FTSzV Kft. a Közszolgáltatási szerződés, és benne a mérési program módosítására tett javaslatot, melyet a Fővárosi Közgyűlés jóváhagyott. 
A közszolgáltatási tevékenység mérleg szerinti eredménye: 1.232.239 Ft.

A BDO Magyaroszág Könyvvizsgáló Kft. a Társaság 2012. évi közszolgáltatói beszámolóját megvizsgálta (2. sz. melléklet) és igazolta, hogy az egyes közszolgáltatási feladatok számviteli szétválasztása a közszolgáltatási keretszerződés alapján történt, a közszolgáltatási szezrődés szerinti kompenzációszámítás megfelel a vonatkozó szerződésben foglaltaknak.
A Főjegyzői Iroda Monitoring-Controlling Referatúra is áttekintette az anyagot, a kompenzáció elszámolás számítását – a metodika alapvetése mellett – a benyújtott gazdasági adatok alapján elfogadhatónak tartják.
A túlkompenzáció visszatérítésére vonatkozó részletes szabályozást a Szerződés tartalmazza.

Kérem a tisztelt Közgyűlést az előterjesztés megtárgyalására és az FTSzV Kft. 2012. közszolgáltatási kötelezettségeiről szóló beszámoló jelentésének, és kompenzáció elszámolásának elfogadására.


Határozati javaslat

A Fővárosi Közgyűlés úgy dönt, hogy:

elfogadja a Fővárosi Településtisztasági és Környezetvédelmi Kft. 2012. évi közszolgáltatói gazdasági teljesítményéről szóló 1. sz. melléklet szerinti beszámolóját.
határidő:	azonnal
felelős: 	főpolgármester
Határozathozatal módja: a döntési javaslat elfogadásához egyszerű szavazattöbbség szükséges


15.488 e Ft visszatérítendő túkompenzáció összegével jóváhagyja a Fővárosi Településtisztasági és Környezetvédelmi Kft. részére, a Fővárosi Önkormányzat 2012. évi költségvetése terhére, utólagos elszámolási kötelemmel átadott pénzeszközökről szóló elszámolást.
határidő:	azonnal
felelős: 	főpolgármester
Határozathozatal módja: a döntési javaslat elfogadásához egyszerű szavazattöbbség szükséges

Budapest, 2013. május „   ”
	

	Dr. György István
főpolgármester-helyettes

	Láttam:

	Sárádi Kálmánné dr.
főjegyző





mellékletek:
Beszámoló Jelentés a Fővárosi Településtisztasági és Környezetvédelmi Kft. 2012. évi közszolgáltatói gazdasági teljesítményéről
Független könyvvizsgálói jelentés
340/2012. (II. 29.) 2012.03.01-2012.12.31 időszakra társasági rendelkezésére bocsátott működési célú pénzeszköz felhasználásának elszámolása

